**Tájékoztató**

**a havi fizetésimérleg-statisztikai adatközlés bevezetéséről**

Az új nemzetközi statisztikai módszertanra (*Balance of Payments and International Investment Position Manual, Sixth Edition* [BPM6]) való 2014. júniusi átállástól kezdődően az MNB a honlapján - a negyedéves publikáció mellett - közzétesz **havi fizetési mérleg** adatokat is[[1]](#footnote-1). 2014. július 14-én - az első közzététel során - a 2014. áprilisi és májusi adatok kerülnek publikálásra. A havi adatközlés célja, hogy a tárgyidőszakot követő lehető legrövidebb időn belül (a tájékoztatási naptárban megjelölt időpontokban) adjon tájékoztatást a felhasználók számára a külfölddel kapcsolatos reálgazdasági és finanszírozási folyamatok alakulásáról.

**A havi publikációs táblák tartalma**

A havonta megjelenő publikációs táblák **első munkalapja** tartalmazza a BPM6 módszertan szerint afizetésimérleg-statisztika **folyó és tőkemérleg főbb tételeit** bevétel, kiadás, egyenleg, valamint a **pénzügyi mérleg instrumentumait** követelés, tartozás, nettó követelés változás bontásban. Itt ugyancsak megtalálhatók a **felülről** (folyó fizetési mérleg+tőkemérleg) **és alulról** (pénzügyi mérleg) **számított finanszírozási képesség** adatai.

Tájékoztató adatként bemutatjuk **az EU-val kapcsolatos tranzakciókat** (kapott támogatások eredményszemléletű elszámolása és befizetések) aszerint, hogy a fizetési mérleg mely instrumentumán jelennek meg. Az Európai Uniótól kapott transzferek megjelenhetnek az elsődleges és másodlagos jövedelmeken, illetve tőketranszferként. Az eredményszemléletű elszámolás következtében a központi kormányzatnak az Európai Unió folyósítása és a kedvezményezett szektorok felhasználása között kötelezettsége, míg megelőlegezett kifizetéskor követelése keletkezik az Európai Unióval szemben. Ezek a tételek jelennek meg a pénzügyi mérlegben.

A **második munkalap** szektorbontásban mutatja be **a pénzügyi mérleg** egyestételeinek és az összevont nettó pozícióknak az alakulását.

A BPM6 módszertan szerint a **közvetlentőke-befektetésekre** is a követelés-tartozás szerinti megbontást alkalmazzuk a fizetési mérleg standard prezentációjában (első tábla), megegyezően a pénzügyi mérleg további instrumentumainak fő bontásával. Azonban továbbra is közzé kívánjuk tenni a felhasználók által megszokott és elemzett **befektetési irány szerinti közvetlentőke-befektetés adatokat** is, ezek a havi publikációs tábla **harmadik munkalapján** találhatók meg. Itt is törekedtünk arra, hogy publikáljuk az igényelt bontásokat, ezért mindkét befektetési irányban a részvény és egyéb részesedéseket megadjuk bruttó módon is (növekedés/csökkenés), hogy érzékelhető legyen, hogy az adott időszaki részvénybefektetés egyenleg mekkora összbefektetés és tőkekivonás eredőjeként alakult ki. A közvetlentőke-befektetések elemzéséhez fontos a normál vállalati körben előforduló **átfolyó tőkétől és eszközportfólió átrendezéstől megtisztított** befektetés nagyságának az ismerete, ezért ugyanezen oldalon ezt az információt is közzétesszük a havi publikációban.

Fel kell hívnunk azonban felhasználóink figyelmét a **havi adatokban rejlő korlátok**ra is. A negyedéveshez képest a havi adatok **több becslés**t tartalmaznak, illetve kisebb létszámú a havi adatszolgáltatói kör, ami alapján a statisztika összeállításra kerül.

A havi statisztikában **becsültek** az áruforgalom egyes összetevői és a szolgáltatások egésze. Ugyanígy becslések a munkavállalói jövedelmek és bizonyos másodlagos jövedelmek adatai. Ezekre a tételekre a negyedéves KSH adatgyűjtésekből állnak rendelkezésre tényadatok a negyedéves fizetési mérleg összeállításához.

A pénzügyi mérleg tételei közül a **közvetlentőke-befektetéseknél** jellemző leginkább, hogy a csak negyedévente adatot szolgáltató vállalatoktól származó információk miatt jelentős lehet az eltérés a negyedévet alkotó 3 havi adat és a később publikálandó negyedéves adat között. Általában ehhez az instrumentumhoz kötődnek (de a többi esetében is előfordulhatnak) olyan egyedi bonyolult ügyletek, amelyek feltárása, ellenőrzése és pontos statisztikai elszámolása több időt vesz igénybe, ami szintén hozzájárulhat a negyedévet alkotó 3 havi és a későbbi negyedéves adat eltéréséhez.

Ezen tényezők miatt a speciális vállalatok nélküli havi **fizetésimérleg-adatokat (**gyorsbecslésként**)** az MNB **csak a nyitott negyedévre** vonatkozóan közli. Ezek a havi adatok csak a vonatkozó negyedéves adatok közléséig lesznek elérhetők a honlapon, belőlük idősort nem tesz közzé az MNB, az adat-felülvizsgálatok során azokat nem módosítja.

A havi adatok közzétételének bevezetése nem módosítja a negyedéves statisztikákhoz kapcsolódó megszokott adatközlési és -felülvizsgálati rendet. A negyedéves publikációkhoz továbbra is kapcsolódik sajtóközlemény, s a honlapon elérhető hosszú idősorok negyedéves (és éves) adatokat tartalmaznak.

Budapest, 2014. július 14.

MAGYAR NEMZETI BANK

1. Az új módszertan szerint a negyedéves publikáció megjelenésének időpontja a tárgynegyedévet követő 85. nap. (Az első BPM6 módszertan szerinti negyedéves publikáció 2014. június 24-én volt, amelyben újként tettük közzé a 2014. I. negyedéves adatokat és revideáltuk a 2013 éves adatokat. A következő negyedéves publikáció 2014. szeptember 23-án lesz, amikor közzétesszük a 2014. II. negyedéves adatokat, valamint az új módszertan szerint összeállított visszamenőleges idősorokat.) A havi adatok a tárgyhónapot követő 44. napon kerülnek publikálásra. [↑](#footnote-ref-1)